**Te-am aşteptat...**

*Lyana Poezii*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te-am aşteptat de când mă ştiu, dintotdeauna…

În tot ce am făcut te-am aşteptat!

De martori muţi mi-s şi soarele şi luna

Şi gerul crunt şi cerul înstelat!

Şi aşteptându-te mi-am împletit subit cozi albe,

În păr ca pe-o cunună mi le-am pus,

Şi-am împletit peste împletit într-una,

În lung şi-n lat crâmpeie de apus!

Te-am aşteptat ani buni şi aşteptarea

A fost încununată cu visări…

Şi ignoram în mod ades chemarea

Uluitoare din chemarea altor chemări!

Mă-ncătuşau în vis nopţi nedormite

Ce se înfiltrau în suflet an de an,

M-adăposteam de iernile cumplite

Ce-mi sugerau că te aştept de fapt în van!

Te-am aşteptat şi-n vis, şi-n realitate,

Te-am aşteptat şi-n zori, şi-n nopţi târzii…

De-ar fi să le înmănunchez aşa pe toate

Posibil mii de ani mi-ar trebui.

Te-am aşteptat pe ger, înfrigurată,

Şi pustiită prin furtuni te-am aşteptat,

Am renunţat să te aştept aşa deodată

Şi ai venit când nu te-am aşteptat!